**INDOKOLÁS**

**Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet módosításáról szóló önkormányzati rendelethez**

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet (a továbbiakban: SZMSZ) módosítása a Közgyűlés 87/2019. (III.13.) Kgy. számú, valamint 111/2019. (III.27.) Kgy. számú határozataiban kifejezett közgyűlési szándék, valamint az önkormányzat 2019. évi költségvetéséről szóló 5/2019. (IV.1.) önkormányzati rendeletben elfogadott hatásköri szabályok alapján vált szükségessé.

**1. §**

A Közgyűlés a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 44. §-a alapján a képviselő-testület üléseinek számát az Mötv. keretei között maga határozza meg. E rendelkezés módosítása a 87/2019. (III.13.) Kgy. számú határozatnak való megfelelést és a Közgyűlés ülésezésének, működésének kiszámíthatóságát célozza.

**2. §**

Az Mötv. 53. § (1) bekezdés c) pontja alapján a képviselő-testület a szervezeti és működési szabályzatról szóló rendeletben rendelkezik a képviselő-testület üléseinek összehívásáról, vezetéséről, tanácskozási rendjéről. Ennek keretében a 87/2019. (III.13.) Kgy. számú határozat alapján megvalósított rendeletmódosítással változnak a Közgyűlés üléseinek eljárási szabályai.

**3. §**

Az Mötv 41. § (3) bekezdése alapján önkormányzati döntést a képviselő-testület, a helyi népszavazás, a képviselő-testület felhatalmazása alapján a képviselő-testület bizottsága, a részönkormányzat testülete, a társulása, a polgármester, továbbá a jegyző hozhat. A képviselő-testület az Mötv. 41. § (4) bekezdésében foglaltak szerint az átruházott hatásköreit bármikor visszavonhatja. Az önkormányzat 2019. évi költségvetéséről szóló 5/2019. (IV.1.) önkormányzati rendelet alapján az egyes bizottságokra átruházott jogosítványok ismételten a Közgyűlés hatáskörébe kerültnek, ezért a rendelet vonatkozó rendelkezéseit módosítani szükséges.

**4. §**

A Közgyűlés a 87/2019. (III.13.) Kgy. számú határozatában arról döntött, hogy a 2014-es választási eredménynek megfelelő paritásos bizottsági struktúrát kell felállítani, ennek kapcsán megváltozik az Egészségügyi Szakmai Bizottság létszáma. Az Mötv. 53. § (1) bekezdés l) pontjának és a határozatnak megfelelően a rendelet szakmai bizottság megállapítására vonatkozó szakaszának módosítása szükséges.

**5. §**

A 111/2019. (III.27.) Kgy. számú határozat alapján elhatározott módosítás, a Polgármesteri Kabinet átalakítása kerül átvezetésre.

**6. § és 1-3. melléklet**

A rendelet mellékleteinek módosítását e módosító rendelet 4. §-ában foglaltak alkalmazása, illetve a mellékletek legutóbbi módosítása óta eltelt időszakban megalkotott, módosított, hatályon kívül helyezett rendeletekben foglalt hatásköri szabályok teszik szükségessé.

**7. §**

A rendelet hatályba lépését tartalmazza.